Rauman Lukko testaa kahta hyökkääjää. Viime vuodet Pohjois-Amerikassa viettäneet slovakki Kristian Pospisil ja suomalainen Joel Janatuinen liittyvät sinikeltaisiin try-out -sopimuksilla.

– Kyseessä on kaksi todella mielenkiintoista pelaaja. He hyppäävät nyt mukaan Liiga-joukkueen arkeen, joten on hienoa päästä näkemään, miltä he vaikuttavat ja mihin he pystyvät. Saamme katsoa rauhassa, minkä tason kavereita he ovat, Lukon urheilujohtaja Kalle Sahlstedt sanoo.

22-vuotias Pospisil kuului päättyneellä kaudella ECHL-seura Newfoundland Growlersin listoille. Loukkaantumisen vuoksi 187-senttinen ja 81-kiloinen slovakki ei kuitenkaan pystynyt pelaamaan yhtään ottelua.

Edelliskaudella 2017-18 Pospisil pääsi pelaamaan kaksi ottelua AHL-seura Toronto Marliesin riveissä. Näissä otteluissa hän viimeisteli tehot 1+1=2. Samalla kaudella ECHL:ssa syntyi Orlando Solar Bearsin paidassa 51 ottelussa yhteistehot 13+13=26.

Sekä keskellä että laidassa viihtyvä, vasemmalta laukova hyökkääjä on pelannut juniorina Itävallassa EC Salzburgin eri juniorijoukkueissa. Hänellä on kokemusta Pohjois-Amerikasta myös Kanadan QMJHL- ja Yhdysvaltojen USHL- juniorisarjoista.

– Pospisilin try-out -jakso kestää omatoimijakson alkuun asti eli kesäkuun puolivälin paikkeille. Näin ollen ehdimme näkemään hänen tekemistään sellaiset puolitoista kuukautta. Sen jälkeen teemme päätökset hänen jatkostaan, Sahlstedt kertoo.

24-vuotias Joel Janatuinen on Espoon Palloseuran kasvatti. Hän on edustanut junioriurallaan kotimaassa Helsingin Jokereita ja Espoon Bluesia. Keväällä 2014 nuorten SM-liigan mestaruutta juhlinut Janatuinen viimeisteli 46 otteluun tehopisteet 22+26=48.

Kaudeksi 2014-15 Janatuinen siirtyi Pohjois-Amerikkaan. 183-senttinen ja 86-kiloinen vasemmalta laukova hyökkääjä edusti ensin USHL:n Sioux City Musketeersia, josta matka jatkui North Dakotan yliopistojoukkueeseen. North Dakotassa hän on pelannut neljällä viimeisellä kaudella yhteensä 121 ottelua ja viimeistellyt niissä 44 tehopistettä (19+25).

Janatuinen valmistuu North Dakotan yliopistosta lähiaikoina.

– Janatuisen testi kestää hieman pidempään, eli meillä on mahdollisuus katsoa hänen osaamistaan vielä elokuussakin, Sahlstedt sanoo.

Kristian Pospisil on mukana Lukon harjoituksissa, kun joukkue kokoontuu ensi viikon maanantaina 29.4. Janatuinen sen sijaan liittyy mukaan toukokuun puolivälissä, kun tämä lukuvuosi on hänen osaltaan ohi.

Katso Kristian Pospisilin uratilastot Eliteprospects.comissa tästä ja Joel Janatuisen vastaavat tilastot tästä.